讀四家詩選四首 子美
作者：李綱
朝代：宋

paragraphs: 杜陵老布衣，饑走半天下。
作詩千萬篇，一一干教化。
是時唐室卑，四海事戎馬。
愛君憂國心，憤發幾悲咤。
孤忠無與施，但以佳句寫。
風騷到屈宋，麗則凌鮑謝。
筆端籠萬物，天地入陶冶。
豈徒號詩史，誠足繼風雅。
使居孔氏門，寧復稱賜也。
殘膏與賸馥，霑足沽丐者。
嗚呼詩人師，萬世誰爲亞。